Данилу Илићу и његовим друговима
Алекса Шантић

Соколи сиви, ви бесте олује
Што носе вести сунчанијех дана,
Где ћемо једном слушати славује
У гордом цвету завичајних грана.

С висина ваших слетели су бели
Анђели, свуда трубама да јаве:
Недеље светле и видике плаве,
И у храм братства скупе народ цели.

Из ваших срца - из вулкана живих
Избише ватре велике и лепе,
Кô зора рана сврх тимора сивих.

И сва се срца огрејаше бона,
И у тамнице студене и клете
Слепрша песма спасовданских звона.

Шантићеве песме 1921.